楊高士聽彈琴
作者：姚舜陟
朝代：宋

paragraphs: 我來請雨謁龍公，日脚已歛雲沖融。
解衣盤礴暫小憇，清談對此兩相翁。
霏霏鋸屑引意靜，爇鼎忽聞彈絲桐。
少年水師貌頗古，十指捲袖如剝葱。
初爲宮聲變羽調，雅澹更覺神雍容。
是時晝晷屋角轉，洶湧萬木鳴西風。
吹蟬得志競清嘯，恍異人境如天宮。
茲山頗疑洞府外，地有奇石皆玲瓏。
是何美韵愜振玉，意欲直造無何中。
塵埃自嘆百僚底，誰謂一日欣遭逢。
更須霖雨起焦旱，茲遊可記傳無窮。